
HAPET MBLEDHJA

Ilir Meta –  Përshëndetje të nderuar kolegë! Kemi thirrur sot Konferencën e Kryetarëve për të diskutuar tri çështje: Së pari, miratimin e kalendarit tri javor të punimeve të Kuvendit nga data 11 deri në 27 nëntor. Së dyti, kërkesën për zhvillim të mocionit për debat të paraqitur nga kryetari i Grupit Parlamentar të Partisë Demokratike zoti Paloka. Së treti, propozimin për ngritjen e dy nënkomisioneve parlamentareve në përbërje të Komisionit për Çështjet Ligjore, Administratën Publike dhe të Drejtat e Njeriut propozuar nga zoti Fatmir Xhafaj kryetar i këtij komisioni. Konkretisht, propozohet nënkomisioni për Qeverisjen Vendore dhe nënkomisioni për Të Drejtat e Njeriut. Fillojmë shqyrtimin e pikës së parë për kalendarin tri-javor të punimeve të Kuvendit. Ky kalendar është shpërndarë 4 ditë përpara, sipas Rregullores, dhe deri tani janë depozituar tri projektligje; projektligji “Për miratimin e marrëveshjes së asistencës së shërbimit doganor”, i cili është kërkuar të shqyrtohet me procedurë të përshpejtuar dhe hyrjen menjëherë në fuqi. Për këtë projektligj Kuvendi ditën e enjte do të vendosë me shumicë votash nëse do të aplikojë këtë lloj procedure apo jo. Projektligji “Për ratifikimin e marrëveshjes ndërmjet Këshillit të Ministrave të Republikës së Shqipërisë dhe Qeverisë së Mbretërisë së Bashkuar të Britanisë së Madhe dhe të Irlandës së Veriut për shmangen e tatimit të dyfishtë dhe parandalimin e evazionit fiskal për tatimin mbi të ardhurat dhe mbi kapitalet”. Ky projektligj është depozituar në Kuvend në datën 30.10.2013 dhe për parashikimin në kalendar kërkoj mirëkuptimin tuaj, duke qenë se nuk e përmbush afatin 15 ditor të parashikuar në nenin 69, pika 3 të Rregullores. Projektligji “Për miratimin e buxhetit faktik të shtetit për vitin 2012”. Ky projektligj është depozituar në datën 1.11.2013 dhe kërkojmë mirëkuptimin tuaj, duke qenë se nuk e përmbush afatin e 15 ditëve të parashikuar në nenin 69, pika 3 e Rregullores. Po kështu është depozituar në Kuvend dhe është parashikuar në kalendar sipas nenit 26 paragrafi 7 i Rregullores vendimi i Këshillit të Ministrave nr. 981 datë. 30.10.2013 për propozim Kuvendit të Republikës së Shqipërisë revokimin e zgjedhjes së anëtarëve dhe caktimit të Kryetarit të Këshillit Drejtues të Autoritet të Komunikimeve Elektronike dhe Postare dhe rikthimin në detyrë të anëtarëve dhe kryetarit të liruar para mbarimit të mandatit. Kështu që fillojmë me të tre-ja pikat. Urdhëro zoti Paloka.

Edi Paloka – Zoti Kryetar, si jeni në dijeni këto ditë ka pasur ngjarje të jashtëzakonshme. Të dielën në Korçë janë zhvilluar zgjedhjet për pushtetin lokal dhe mbas mbylljes së këtyre zgjedhjeve të gjithë ne, besoj edhe ju, jemi informuar apo kemi marr lajmin nëpërmjet mediave që votat e qytetarëve korçarë, ditën e zgjedhjeve, janë blerë me para! Besoj se kjo është një ngjarje e jashtëzakonshme. Nuk mendoj se ka gjë më të rëndë për demokracinë në Shqipëri, sesa konfirmimi i faktit që nuk zhvillohen zgjedhje të lira dhe të ndershme, por që votat e qytetarëve shqiptarë blihen me para. Këtë fakt e kemi parë të gjithë me zë e me figurë dhe nuk besoj se ka njeri dyshime në këtë aspekt. Për këtë arsye, duke u gjendur përballë një ngjarjeje të jashtëzakonshme, për të cilën nuk kemi qenë në dijeni ose më mirë nuk e kemi pasur të konfirmuar, deri sa u dha në media, ne si opozitë kërkojmë që nesër Parlamenti shqiptar të marrë një pozicion për këtë ngjarje. Ne si opozitë sigurisht që kemi pozicionin tonë. Gjithashtu kemi dëgjuar që është prononcuar dhe Partia Socialiste në nivel lokal për këtë ngjarje. Por, unë mendoj që për një ngjarje kaq të rëndë ne si Parlament, duhet të zhvillojmë një debat dhe të mbajmë një pozicion. Nuk mund të sillemi sikur nuk ka ndodhur asnjë gjë, sepse, e përsëris, nuk ka ngjarje më të rëndë se sa të konfirmohet që në Shqipëri pas 20 e ca vitesh pluralizëm ende mund të blihen, mund të merren me dhunë apo forma të tjera votat e qytetarëve shqiptarë. Kjo është kërkesa jonë që nesër në rend të ditës, pavarësisht rregullores, kohës, afatit apo të tjera, duke pasur parasysh se sa e jashtëzakonshme është kjo ngjarje, të kemi një debat midis pozitës dhe opozitës që të dalim me një konkluzion si Parlament. 

Ilir Meta – Ka ndonjë mendim? Po zoti Mediu keni fjalën.

Fatmir Mediu – Unë mendoj se ajo që tha zoti Paloka, duhet të konsiderohet për vet faktin se përbën një shqetësim të të gjithë opinionit publik dhe duhet që Parlamenti, si institucion i votës së lirë, të paktën, të ketë mundësinë për të diskutuar rreth kësaj çështjeje ose të marrë një qëndrim. Pavarësisht nga procedura që ka nisur prokuroria mendoj se një qëndrim politik, në raport me këtë çështje, është më se i domosdoshëm. Ne e kemi bërë të qartë qëndrimin tonë si opozitë, por mendoj se do të ishte mirë që edhe nga ana e mazhorancës, në mënyrë institucionale, të ketë një qëndrim për të denoncuar këtë fakt, i cili është tërësisht i papranueshëm. 

Ilir Meta – Po zoti Ruçi keni fjalën.

Gramoz Ruçi – Ne jemi kryesia e Parlamentit dhe funksionojmë në bazë të një Rregulloreje, sipas të cilës krijojmë dhe një agjendë mbledhjeje ku shprehemi rreth problemeve. Lidhur me shqetësimin që ngrenë kolegët e opozitës është një e drejtë e tyre. Sipas Rregullores është parashikuar një kohë prej 60 minutash për të folur për çështjet jashtë rendit të ditës. Kolegët e opozitës kanë të gjithë hapësirën kohore që problemin ta ngrenë dhe ta trajtojnë sipas këndvështrimit të tyre. Këtu nuk është vendi që ne të shpalosim pikëpamjet tona politike, për një proces zgjedhor apo për një tjetër. Ne, si dje opozitë dhe sot mazhorancë, e kemi pasur këtë çështje pjesë të një aksioni politik gati për një vit e gjysmë. Kemi zbatuar të gjitha procedurat parlamentare dhe të gjitha mjetet, por asnjëherë nuk kemi kërkuar që kjo si çështje të futet në rendin e ditës në Parlament dhe të diskutohet. Në rend të ditës kemi kërkuar që të behet një komision hetimor, sipas Rregullores, por nuk kemi kërkuar që Parlamenti të prononcohet për këtë çështje dhe të zhvillohet debat për të. Ka rregulla, ka norma se si zhvillohet debati. Për sa i përket asaj se çfarë ka thënë media, njërën apo tjetrën, ne nuk e vëmë në diskutim këtë. Me dijeninë time po merret prokuroria me këtë çështje. Asgjëkund nuk kam dëgjuar asnjë qytetar të Korçës, ose student të Korçës që i është blerë vota apo i është shitur vota, përkundrazi kam dëgjuar tjetër gjë. Sigurisht, ju si opozitë jeni në të drejtën tuaj dhe mund ta interpretoni si të doni këtë ngjarje, por mos bëni tani shenjtorin për këtë çështje, duke thënë se është fundi i demokracisë, pasi kushdo mund të pretendojë për blerje e për manipulime votash. Por në radhë të parë, ju duhet të heshtni për këtë çështje, pasi nuk ka në mënyrë kategorike, s’ka në mënyrë kategorike, asnjë alternativë të Partisë Socialiste për të manipuluar procesin apo për të blerë votat në bashkinë e Korçës. Tentativa jua për të shumuar, për të errësuar, për të zvogëluar, apo për të justifikuar humbjen e thellë në qytetin e Korçës është njësoj si me atë njeriun që do të mbulojë veten lakuriq me gjethe fiku. Kjo është një gjethe fiku që ju duhet ta përdorni për humbjen elektorale që patët në bashkinë e Korçës. Prandaj, ju lutemi shumë le të vazhdojmë me miratimin e agjendës së Parlamentit. Hapësirën tuaj kohore të diskutimit e keni. Lexojeni Rregulloren, nëse keni ndërmend të ftoni njeri në interpelancë ose ndonjë veprim tjetër, mund të ftoni kë të doni është e drejta juaj dhe do të plotësohet. Nëse keni ndërmend ta hetoni ngjarjen kërkoni ngritjen e Komisionit Hetimor, por mos kërkoni që Parlamenti ta fillojë seancën me Korçën. Nuk ka punë Parlamenti me këtë çështje. Kjo nuk është e drejtë dhe nuk është detyrë e Parlamentit.

Ilir Meta – Ju faleminderit! Po zoti Spaho keni fjalën.

Edmond Spaho – Fakti që zoti Ruçi sugjeron që kjo çështje të diskutohet në 60 minutësh do të thotë se e pranon si problem, por nuk i jep vëmendjen e duhur. Unë mendoj që çështja e zgjedhjeve është shumë e rëndësishme. Pasi nga zgjedhjet rrjedhin të gjitha institucionet, rrjedh qeverisja qoftë edhe në nivel vendor. Dukuria që ndodhi në Korçë është evidentuar edhe në zgjedhjet e përgjithshme, pavarësisht faktit që nuk është dhënë me zë dhe figurë si në rastin e Korçës dhe duhet të tërheqë me domosdo vëmendjen tonë. Në këtë rast pyetja ime është ne do të vazhdojmë t’i zhvillojmë zgjedhjet me praktika të tilla si ato që u evidentuan në Korçë apo jo? Ju e dini shumë mirë që në Korçë u blenë votat në ditë me diell, pasi në zyrat elektorale të Partisë Socialiste njerëzit hynin dhe merrnin lekë. Nëse duam të mbulojmë diellin me shoshë, apo të veprojmë si struci që ta fusim kokën në rërë, duke thënë që nuk ka ndodhur asnjë gjë, kjo është tjetër çështje atëherë. Por, unë mendoj se ky është një nga problemet më të rëndësishme që ne duhet të zgjidhim si shoqëri. Që zgjedhjet të jenë realisht të lira dhe të ndershme, si keni kërkuar ju deri sa ishit në opozitë, duke penguar edhe punën e Parlamentit me muaj të tërë, pa paraqitur asnjë fakt dhe asnjë provë, por vetëm duke kërkuar që të hapen kutitë, tani është rasti që me faktet që u paraqitën nga një media, e cila nuk ka të bëjë fare me opozitën, të ndalemi, të gjykojmë e të shprehemi se si duhet trajtuar ky problem. Kështu që unë e mbështes propozimin e zotit Paloka.

Ilir Meta – Do ju lutesha që të ishit sa më racional. Zoti Xhafaj keni fjalën. 

Fatmir Xhafaj – Kjo është Konferenca e Kryetarëve dhe mendoj se duhet të diskutojmë me instrumentet që i takojnë kësaj konference. Duhet të them që nëse zoti Paloka apo opozita kanë një shqetësim, duhet ta trajtojmë në mënyrën që e njeh Rregullorja. Nëse ka një çështje për të cilën, duhet bërë debat, atëherë kërkohet debat, nëse ka një çështje që pranon interpelancë, atëherë kërkohet interpelancë. Nëse dëshiron të flasësh do të flasësh sipas mënyrës që ka përcaktuar Rregullorja për në seancën plenare. Unë mendoj se nuk është vendi për të diskutuar legjitimitetin e zgjedhjeve apo për të diskutuar rëndësinë e zgjedhjeve të lira dhe të ndershme. Nëse ka një shqetësim e para, duhet të adresohet në atë rrugë ligjore dhe institucionale që i lejohet të adresohet ky lloj shqetësimi. Janë bërë zgjedhjet, të cilat do të shqyrtohen në KQZ dhe KQZ-ja do të marrë vendimet e saj përkatëse mbi bazën e ankimeve përkatëse. Kjo është një procedurë ligjore që do të respektohet dhe ne kemi instrumentet tanë politikë dhe parlamentar që duhet t’i përdorim sipas mënyrës që janë parashikuar në Rregullore. Mendoj se është e tepërt për të vazhduar në Konferencën e Kryetarëve debatin për një çështje rreth të cilës nuk kemi se çfarë të vendosim. 

Ilir Meta – Po zoti Paloka keni fjalën.

Edi Paloka – Unë do të përpiqem që ta nxjerrë veten nga kryetari i Grupit Parlamentar të Partisë Demokratike, duke e parë çështjen në një mënyrë tjetër. Nuk po u akuzojmë që keni vjedhur apo që keni blerë votat, por ka një fakt që e kemi parë të gjithë, (nuk dua të bëj politikë pasi jemi në Konferencë të Kryetarëve dhe kjo çështje nuk është objekt i punës së konferencës), dhe ajo që tha zoti Ruçi që ne nuk duhet ta hapim gojën nuk është e drejtë. Ne e kemi hapur gojën kur u zhvilluan këto zgjedhje duke dhënë dhënë faktet e atyre pamjeve që i pamë të gjithë dhe që vërtetoheshin disa gjëra. E para, që ajo situatë ishte e përsëritur dhe në 23 qershor. E dyta, u verifikua që nuk ishte një rastësi, pasi ishin bërë lista të rregullta me numra telefonash, pra tregonin se ishte një sistem i ngritur. Flas për atë që e kemi parë të gjithë, jo vetëm unë si kryetar i Grupit Parlamentar të opozitës, por e keni parë dhe ju. Thashë që po e zhvesh veten nga opozita dhe nuk po ju akuzoj, por po them që të ballafaqohemi nesër. Ju të jepni argumentet tuaja dhe ne tonat. Por nuk duhet të sillemi sikur nuk ka ndodhur asnjë gj,ë kur ka një akuzë që thuhet se vota pas 20 vitesh pluralizëm në Shqipëri nuk është më e lirë. Atëherë, nëse jemi fajtor ne na thoni neve që e paskemi bërë këtë manipulim dhe nuk paskemi gojë të flasim. Nxirrni argumentet dhe faktet. E mbajtët të bllokuar Parlamentin për muaj të tërë, zoti Ruçi, pa asnjë fakt dhe tani thoni që nuk paska ndodhur asnjë gjë! Nëse e keni strategji për ta kaluar sa më lehtë ccështjen jam dakord, por ne jemi opozitë, jemi pakicë dhe nuk u imponojmë dot në Parlament, vetëm se kjo gjë nuk kalon kaq lehtë. Nëse dikush mendon se do të vazhdojë t’i bëjë zgjedhjet kështu me aprovimin tuaj këtë e keni gabim. Për nesër vendosni si të doni edhe këtu jeni mazhorancë, kjo është puna juaj. 

Ilir Meta – Unë e kuptoj shqetësimin tuaj. Pozicioni im si kryetar Kuvendi është të mbështes prokurorinë, pasi ka nisur çështjen dhe ka bërë shumë mirë që e ka nisur hetimin, duke qenë se është krijuar një problem mediatik. Nuk jam për t’u marrë me emisionin e dhënë në media dhe me vërtetësinë e tij, pasi kjo është një gjë që i takon prokurorisë dhe gjykatës. Nuk besoj se ndonjëri prej nesh është në favor të blerjes së votave dhe të mos dënimit, në rast se një gjë e tillë ka ndodhur dhe ka arritur të provohet. Por, për sa i takon diskutimit për nesër jam i detyruar që çdo gjë ta bëjmë me konsensus, në rast se ka një respektim rigoroz të Rregullores. Për çështjen në fjalë nuk besoj se ajo që tha zoti Ruçi kishte ndonjë sens negativ. Nesër është seanca dhe koha e debatit të lirë është 60 minuta, mund ta caktojmë edhe më shumë se 60 minuta, secili ka të drejtë të shprehet për këtë çështje dhe për çështje të tjera. Por, në rendin e ditës, jashtë Rregullores dhe frymës së konsensusit, unë nuk besoj se ka ndonjë mundësi të diskutojmë këtë ccështje. Lidhur me pikat e tjera të kalendarit, duhet të caktojmë kohën e debatit për buxhetin faktik, duhet një mirëkuptim midis kryetarëve të grupeve parlamentare. Nuk e di ju zoti Paloka çfarë ideje keni? 
Edi Paloka – Nuk e kam konsultuar ende.

Ilir Meta – Dakord po diskutojmë projektligjin “Për miratimin e marrëveshjes së asistencës së shërbimit doganor”.

Edmond Spaho – Kjo marrëveshje ka kohë që debatohet. Ka ardhur informalisht në Parlament dhe ne e kemi parë projektin. Së pari, unë e gjej të pa argumentuar procedurën e përshpejtuar, pasi nuk shoh ndonjë ngut se pse duhet ta shqyrtojmë me procedurë të përshpejtuar. Së dyti, nga sa pashë në marrëveshje puna që do të bëjmë ne si Parlament është thjesht që të autorizojmë Qeverinë të shpenzojë 9 milion euro, pa kusht, vetëm si asistencë për shërbimin doganor. Në marrëveshje ka një nen, i cili artikulon se pas miratimit të marrëveshjes kontraktuesi në këtë rast Qeveria së bashku me të kontraktuarin Croën Agents-i, mund të zhvillojnë të 12 anekset ku përcaktohet mënyra se si do të përdorin këto para. Është hera e parë që ne si Parlament po shqyrtojmë dhe ndoshta do të miratojmë një marrëveshje, e cila nuk ka të bashkëlidhura anekset. Unë nuk di të ketë ardhur këtu ndonjë marrëveshje pa anekset që specifikojnë mënyrën se si do të përdoren këto para. Ne si Parlament kemi përgjegjësi që të kontrollojmë ato çka autorizojmë. Kontrolli bëhet duke parë që në momentin e diskutimit dhe të miratimit të marrëveshjes anekset përkatëse dhe përcaktimet se si këto para do të përdoren. Kështu që, në këtë kuptim, unë mendoj se nuk ka ngut dhe se Qeveria duhet të përgatis anekset, duhet t’i sjellë në Parlament dhe pastaj duhet ta miratojmë marrëveshjen. Pasi edhe sikur ne të veprojmë me variantin që ta miratojmë kështu si është marrëveshjen edhe Qeverisë do t’i duhet kohë për të zhvilluar këto anekse. 

Ilir Meta – Po zoti Celibashi keni fjalën.

Ilirian Celibashi – Ju faleminderit zoti Kryetar! Lidhur me pjesën e dytë të diskutimit të zotit Spaho, unë mendoj me gjithë respektin se nuk është vendi për të debatuar, pasi kjo ka të bëjë me thelbin e vet marrëveshjes dhe do të jetë objekti i diskutimit në seancë plenare. Por, ndjej detyrimin për të dhënë shpjegimin se përse ne kemi kërkuar që ky projektligj të shqyrtohet me procedurë të përshpejtuar. Ju e dini shumë mirë që ne kemi një gjykim si Qeveri në lidhje me situatën në dogana dhe mbi këtë situatë dhe për këtë shkaka kemi kërkuar që të bëjmë dhe këtë marrëveshje me këtë kompani të huaj. Ideja dhe qëllimi është që kjo situatë të rivihet në eficiencë sa më shpejtë që të jetë e mundur. Për këtë arsye kemi kërkuar që të ketë një shqyrtim me procedurë të përshpejtuar të marrëveshjes. 
Edmond Spaho – Doja të shtoja edhe diçka, unë mendoj se nuk duhet të jetë objekt i diskutimit në komisione dhe në seancë plenare fakti që marrëveshja është me anekse. Pasi, kjo shkon në kundërshtim me të gjitha praktikat që ne kemi ndjekur deri tani, si atëherë kur kemi qenë ne në pushtet ashtu edhe kur keni qënë ju. Sepse, dihet nga të gjithë ne, që marrëveshjet financiare vijnë në Kuvend të kompletuara me të gjitha anekset e përdorimit të parave. Pikë!
Ilir Meta – Po zoti Mediu keni fjalën. 

Fatmir Mediu – E para, unë mendoj se Qeveria kërkon të involvojë Parlamentin me këtë çështje në një kohë që baza ligjore nuk është e qartë dhe duhet patjetër që ne si Kuvend të arrimë një qëndrim transparent me Qeverinë. Qeveria të bëjë të qartë përse kërkon që Parlamenti të involvohet në këtë marrëveshje financiare. E dyta, është ajo që tha zoti Spaho, nëse Parlamenti përfshihet në këtë çështje është e domosdoshme që të ketë një transparencë totale për të gjitha veprimet që do të bëjë Qeveria. Duhen parë të gjitha anekset dhe të gjitha detyrimet, sepse nëse kjo trupë parlamentare përfshihet në këtë situatë, atëherë nuk do të mundet t’i delegojë autoritet Qeverisë për të negociuar në kurriz të asaj që ka miratuar Parlamenti. Është e nevojshme që të njohim të gjitha anekset dhe të gjitha detyrimet. Për problemin që ngre zoti Celibashi për punën e doganave, sapo dëgjuam drejtoreshën e doganave që deklaroi se ka tejkaluar planin, që do të thotë se ia ka kaluar edhe asaj që pretendoni ju për Croën Agents. Kështu që duket se është e panevojshme dhe ka një konflikt logjik ajo që thoni ju. Kurse ajo që shikoj në kalendar është fakti që në datën 14 ju mendoni ta miratoni marrëveshjen, në një kohë që ka nevojë jo vetëm për  transparencën, që u kërkua dhe diskutimin e të gjithë elementeve përbërës të kësaj marrëveshjeje, por duhet të bëjmë edhe diskutimin me ata që janë partnerët tanë kryesor në marrëveshjet e deritanishme apo në zhvillimin e marrëdhënieve me doganat siç është Taksëd-i, Komisioni Europian dhe Banka Botërore. Sepse këtu marrim vetëm një ide të përgjithshme që hidhet nga mazhoranca që na thotë: shikoni se neve na është sugjeruar, na është pranuar etj,. Por ne jemi shtet dhe funksionojmë në bazë të një marrëdhënie të caktuar. Marrëveshja e Stabilizim - Asociimit na njeh detyrime. Marrëdhëniet me Komisionin Europian na njohin detyrime, të cilat ne jemi të detyruar t’i respektojmë. Gjithashtu të mos harrojmë, që një pjesë e madhe e financimit për ngritjen e strukturës së doganave dhe funksionimin e saj ka ardhur si asistencë e Komisionit Europian. Komisioni Europian në dijeninë time, nëpërmjet Taksëud-it ka prurë një pretendim të vetin, duke e quajtur këtë si një marrëveshje tërësisht jo eficiente dhe problematike. Prandaj, mendoj që këtu duhet të jemi shumë të matur. E para, duhet të pyesim nëse duhet bërë apo jo. E dyta, duhet transparencë e plotë për sa i përket kësaj çështjeje. 
Ilir Meta – Po zonja Bregu keni fjalë.

Majlinda Bregu – Zoti Kryetar, në fakt zoti Mediu bëri argumentimin e kërkesave që kisha. E para, do t’u lutesha që të mos shmangnit Komisionin e Integrimit në dhënie mendimi, për të gjitha çështjet që kanë të bëjnë me një bazë ligjore apo që prekin detyrimet tona me partnerët. Marrëveshja e Stabilizim - Asociimit ka detyrime të qarta për doganën shqiptare. Duke qenë se dogana shqiptare është pjesë e një sistemi të nomeklaturës së kombinuar dhe funksionon në të njëjtën linjë me doganat e vendeve anëtare. Për çështjen e Croën Agents, Digi Taksët ka shprehur një shqetësim, i cili bie ndesh me kërkesën e Qeverisë për këtë marrëveshje. Gjithashtu vende anëtare të Bashkimit Europian, me të cilat ne kemi nivelin më të lartë të shkëmbimeve anëtare, janë të shqetësuara për të kaluar dhe raportuar të dhëna tek një agjenci private përtej institucioneve dhe le të themi ligjeve, të cilat i detyrojnë vendet e tyre brenda një kufizimi, i cili vjen nga pjesa e marrëdhënieve dypalëshe, për këtë arsye do të doja që ky ligj të kalonte në Komision të Integrimit. Po u parashtroj kërkesën që edhe herë tjetër të vazhdojë kështu edhe për marrëveshjen e shmangies së tatimit të dyfishtë. Të mos shmangni në dhënie mendimi Komisionin e Integrimit për ligje, të cilat kanë të bëjnë jo vetëm me detyrime të Marrëveshjes së Asociim – Stabilizimit, por edhe më tej. Ka një vendim Qeverie ku çdo ligj do të kalonte për mendim, së pari, në Ministrinë e Integrimit në këtë aspekt them që edhe në Parlament çdo ligj duhet të kalojë për mendim në Komisionin e Integrimit. Faleminderit. 

Ilir Meta – Përse nuk është përfshirë Komisioni i Integrimit në diskutimin e kësaj çështjeje?

Shefqet Zani – Po nuk e përfshimë, duke pasur parasysh se është një marrëveshje me një kompani private, prandaj. Por meqë kërkohet ne e përfshijmë.
Ilir Meta – Dakord. Dakord do ta përfshijmë.    
Fatmir Mediu – Lidhur me këtë shqetësim, zoti Meta, ka shumë praktika që kanë ndodhur dhe më parë po u marr rastin e ndalimit të importit të mbetjeve që nuk ka kaluar nëpërmjet Ministrisë së Integrimit. Certifikimi për përputhshmërinë ligjore, sipas kërkesave të marrëveshjes së Stabilizim -Asociimit e bën si detyrim. Pasi në bazë të marrëveshjes, duhet të kalojë patjetër përputhshmëria ligjore. Mund të mos duam që ta kemi në përputhje legjislacionin, por duhet të themi që nuk duam ta kemi në përputhje. 
Majlinda Bregu – Jo, për aq kohë sa nuk e kemi abroguar dhe ai ligj është ende në fuqi do të duhet të respektohet. Përndryshe le të na thuhet që çdo vendim dhe projektligj nuk do të kalojë më në Ministrinë e Integrimit. 
Ilir Meta – Dakord marrëveshja të përfshihet edhe te Komisioni i Integrimit. Prandaj e diskutojmë kalendarin në Konferencë të Kryetarëve që nëse ka ndonjë gabim ta zgjidhim. Nuk kemi asnjë qëllim përjashtues.

Majlinda Bregu – Unë nuk po bëj asnjë koment, prandaj e thashë këtu. 

Ilir Meta – Dakord prandaj dhe jemi të gjithë këtu, që të zgjidhim edhe rastet kur ka ndonjë problem. Zoti Celibashi keni ndonjë mendim tjetër? Po zoti Pollo keni fjalën.

Genc Pollo – Duke tentuar që të mos përsëris parafolësit, vlerësoj padyshim që çështja e përfshirjes së komisioneve relevante është e rëndësishme. Por, duhet të dallojmë përmbajtjen, e cila diskutohet në komisionet përkatëse dhe në seancën plenare të Kuvendit me procedurën e përfshirjes së projektaktit në program dhe në kalendar. Unë mendoj se zbritja drastike e planit të të ardhurave doganore me aktin normativ për ndryshimin e buxhetit është e  paargumentuar. Rritja natyrale që vijon e raportuar nga Drejtoresha e Përgjithshme e Doganave, sipas kontratës që na keni venë në dispozicion, krijon mundësinë që një kompani e tillë e paguar shtrenjtë, deri në blerje makinash për inspektorët doganor me 40 mijë euro copa të bëhet me një çmim të paarsyeshëm. Kjo nuk do justifikohej, pasi rritja do të natyrale dhe përqindja e përfitimit që përcakton dhe shpërblimin e saj nuk do ishte e merituar por do ishte e rënë nga qielli (në rastin se do të përdornim nja metaforë). Pikërisht në këtë pikën e fundit kanë rëndësi kriteret për përfshirjen në program dhe kalendar. Kjo parashikohet në nenin përkatës të kontratës, por thuhet që detajet dhe përcaktimi i shifrës finale mujore zgjidhen sipas formulës dhe tabelave të shtojcës së aneksit c). Më vonë mësuam që ka 12 anekse të tilla, të cilat mund të jenë të gjitha të rëndësishme por kritike, për anën financiare se janë të gjitha para të taksapaguesit shqiptar, është shtojca c). Nuk po diskutoj shqyrtimin e projektligjit se është vullneti i Qeverisë dhe Parlamenti do ta shqyrtojë në apriori, pasi nuk mund ta refuzojmë, por ne duhet ta refuzojmë përfshirjen në program dhe kalendar kur vjen me dokumentacion të paplotë, dhe sidomos me aspektin financiar të shpërblimit të kompanisë që është një gjë kritike dhe sensitive për thesarin e shtetit dhe mirëmenaxhimin e parave të taksapaguesve. Prandaj zoti Kryetar, edhe kolegët që e ngritën këtë ccështje në funksion të kompetencës tuaj dhe të Konferencës së Kryetarëve për të pranuar apo jo përfshirjen e propozimeve që na vijnë  nga Qeveria apo kushdo qoftë në program dhe kalendar, do të lipsej që ne të kërkonim të kishim këto anekse duke qenë se të gjithë janë të rëndësishëm, por sidomos shtojca c. Pasi, nëse qëndron një interpretim që kam dëgjuar nga specialistët dhe Kuvendi e miraton marrëveshjen kështu si është, duke i dhënë aposteriori të drejtën Këshillit të Ministrave të hartojë anekse do të bënim një precedent të një praktike shumë të keqe në raportet Kuvend dhe Qeveri. Prandaj bashkë me kolegët kërkojmë që Qeveria të na sjellë të gjitha anekset të draftuara dhe pastaj është normale që marrëveshja t’i nënshtrohet shqyrtimit dhe diskutimit në komisione dhe eventualisht në Kuvend. Falemnderit!

Ilir Meta – Po zoti Celibashi keni fjalën.

Iliran Celibashi – Nëse diskutimi i fundit ka të bëjë me një thirrje për Qeverinë që ta rikonsiderojë këtë çështje dhe mundësinë për ta tërhequr në mungesë të shkakut apo të nevojës për këtë projektligj, unë mendoj se të gjitha argumentet janë përfshirë edhe në relacionin që ne kemi dërguar në Kuvend për domosdoshmërinë e kësaj marrëveshjeje dhe miratimin e saj me ligj. Unë mbajta shënim shqetësimin në lidhje me çështjen e anekseve dhe besoj që  do ta konsiderojmë. 

Ilir Meta – Unë e kuptoj shqetësimin tuaj për këtë çështje dhe duhet të kemi parasysh që ne këtu në Konferencë nuk hyjmë dot në përmbajtjen e këtij akti. Për sa i takon procedurës së përshpejtuar është një procedurë që mund të kërkohet në bazë të Rregullores. Ka arsye përderisa është vendosur që të kryhet një bashkëpunim i tillë që të ndërmerret një asistencë e tillë për shkak të situatës kritike që ka të bëjë me të ardhurat dhe shumë arsye të tjera. Për sa u takon çështjeve më konkrete në rast se këtu nuk ka konsensus do t’i diskutojmë nesër. Lidhur me rendin e ditës në seancë, unë mendoj se është e gjithë koha e duhur, sepse do të kalojë dhe do të diskutohet në komisione përpara se të diskutohet në seancë plenare në fund. Pra gjithçka do të sqarohet në proces. Por ne si Konferencë e Kryetarëve nuk hyjmë dot në përmbajtje të marrëveshjes. 

Genc Pollo – Unë sërish po pyes projektligji do të shkojë me apo pa anekset përkatëse në komisione?

Ilir Meta – Po këtë nuk e vendosim dot këtu zoti Pollo.  Kjo është Çështja. 

Fatmir Mediu – Ajo që po kërkojmë është që të kemi paketën e plotë.

Gramoz Ruçi – Po për këtë punë do të shprehen komisionet. Ju keni përfaqësuesit tuaj dhe ata do të shprehin kërkesat e tyre.
Majlinda Bregu – Jo nuk është kështu, ne kërkuam që të sillen anekset përpara se të fillojë shqyrtimi edhe zoti Celibashi tha se do të paraqesë kërkesën tonë në Qeveri.

Ilir Meta – Zonja Bregu kam një ftesë për të gjithë, që të përpiqemi të ecim drejt rendit të ditës duke respektuar Rregulloren. Zoti Celibashi nuk e tërheq marrëveshjen në emër të Qeverisë, por thotë se ekziston e gjithë mundësia dhe koha për t’i dhënë një përgjigje transparente të gjitha shqetësimeve që ju ngritët. Në rast se nuk ka konsensus për këtë gjë do t’i drejtohemi nesër seancës plenare. Se çfarë ndodh nga tani deri nesër kjo është një çështje tjetër. Por ne nuk i hyjmë dot përmbajtjes dhe çdo gjë do të skanohet në proces në komisione, në seancë plenare e kështu me radhë. Jam i sigurt që pyetjet tuaja nuk do të ngelen pa përgjigje, por nuk është Konferenca e Kryetarëve vendi ku mund të jepet përgjigja për përmbajtjen e një akti të tillë. Kështu që për këtë çështje nuk ka konsensus dhe do t’i drejtohemi seancës për sa i takon rendit të ditës për tri javët e ardhshme. Për çështjen e dytë a ka ndonjë shqetësim?

Shefqet Zani – Ka edhe diçka tjetër. Ne sot kemi marrë dhe një marrëveshje tjetër që është depozituar dje, dhe mendojmë që t’i kërkojmë konferencës që ta fusim në kalendarin e punimeve tri javore. Është marrëveshja “Për ratifikimin e marrëveshjes së ndihmës për objektiva zhvillimi ndërmjet Këshillit të Ministrave të Republikës së Shqipërisë dhe Qeverisë së Shteteve të Bashkuara të Amerikës për forcimin e shtetit të së drejtës”. 
 Fatmir Mediu – Po përse duhet të vlerësoni ju nëse duhet apo nuk duhet futur në kalendar kjo marrëveshje.

Shefqet Zani – Po, sepse është depozituar në Kuvend dhe po i bëjmë një  kërkesë Konferencës së Kryetarëve.

Ilir Meta – Kjo marrëveshje më parë duhet të kishte ardhur te unë zoti Zani, por nuk ka problem. Marrëveshja është “Për propozimin e projektligjit për ratifikimin e marrëveshjes së ndihmës për objektiva zhvillimi ndërmjet Këshillit të Ministrave të Republikës së Shqipërisë dhe Qeverisë së Shteteve të Bashkuara të Amerikës për forcimin e shtetit të së drejtës, qeverisjen e mirë dhe krijimin e kushteve për një rritje ekonomike me bazë të gjerë të qëndrueshme dhe gjithëpërfshirëse” unë mendoj se nuk keni ndonjë kundërshtim. 

Albana Vokshi – Jo unë nuk kam asnjë kundërshtim, përkundrazi vetëm do të doja që të shihnim se çfarë projektesh parashikohen, pasi mund të jenë fusha që preken edhe nga komisioni ynë, pasi atëherë unë do të kisha dëshirë që të diskutohej edhe te Komisioni i Punës, Çështjeve Sociale dhe Shëndetësisë. 
Ilir Meta – Patjetër. Të shikohet marrëveshja dhe të caktohet se në cilat komisione do diskutohet sipas fushave që prek. 
Genc Pollo – Në vijim të kësaj është e mirë që ta marrin në shqyrtim të gjitha komisionet, sepse marrëveshje të tilla kanë projekte që bien në kompetencën e të gjitha komisioneve dhe mund të bëhet një praktikë që t’u kalohet të gjithave. Në këtë kuadër për projektaktin e fundit që është i shkruar do të doja që sekretariati të kujdesej më shumë që të shpërndahen në kohë projektligjet. Të paktën kryetarëve të komisioneve t’u paraqiten aktet në kohë. Sot e kemi në kalendar dhe mua ndryshe nga herët e tjera nuk më ka ardhur, kështu që bëni pak më kujdes. Ndoshta mund ta çoni te sekretarja e komisionit që ma sjell rregullisht, ose të veproni në një mënyrë tjetër.

Shefqet Zani – Të gjitha këto projektligje janë shpërndarë dhe i keni nëpër dosje, në komisionin përkatës. 

Genc Pollo – Dakord, por gjithsesi ta keni parasysh.

Ilir Meta – Lidhur me marrëveshjen “Për ratifikimin e marrëveshjes ndërmjet Qeverisë së Shqipërisë dhe Mbretërisë së Bashkuar të Britanisë së Madhe dhe Irlandës së Veriut për shmangien e tatimit të dyfishtë dhe parandalimin e evazionit fiskal për tatimin mbi të ardhurat dhe kapitalin” nuk kemi ndonjë vërejtje. Lidhur me projektligjin “Për miratimin e buxhetit faktit të vitit 2012” duhet të biem dakord për kohën e debatit. Zoti Paloka ç’mendim keni, apo do të biem dakord para se të kalojmë në seancë. Dakord. Zoti Zani do të diskutojmë përsëri për çështjen e kohës së debatit për buxhetin faktik. Do japë propozimin e saj opozita dhe pastaj do të konsultohemi me zotin Ruçi dhe do të biem dakord. Lidhur me çështjen e mocionit për debat që ka kërkuar Grupi Parlamentar i Partisë Demokratike është paraqitur në mbështetje të nenit 98 dhe shoqërohet dhe me projektrezolutë. Neni 98, pika 2 e Rregullores parashikon se kërkesa për zhvillimin e një mocione paraqitet te kryetari i Kuvendit, i cili mbledh Konferencën e Kryetarëve dhe cakton zhvillimin.
Eduard Shalsi – Te pika e parë e kalendarit, duke qenë se çështja është e pastër juridike unë do të propozoja që të përfshihej për tu shqyrtuar edhe në Komisionin e Ligjeve, pasi është një çështje e pastër juridike. 

Ilir Meta – Dakord patjetër. Atëherë, te kërkesa për mocion, kjo kërkesë është protokolluar në datën 4 nëntor, data maksimale mbajtjes në seancë mbetet 4 dhjetor. Në bazë të nenit 89 të Rregullores parashikohet zhvillimi i mocionit i ndarë nga çdo diskutim tjetër që nënkupton seancë plenare jashtë ditës së enjte. Duke qenë se neni 99 pika 2 parashikon përcaktimin e kohës së debatit nga Konferenca e Kryetarëve, sot ne përcaktojmë njëkohësisht dhe kohën për çdo grup parlamentar, por edhe për datën. Çfarë mendimesh keni?
Majlinda Bregu – Zoti Kryetar do të ishte e mirë që data të lihej jo më larg se sa fundi i nëntorit. Mirë në fakt do të ishte data 15 nëntor për faktin se ne duhet të kapim kohën para paraqitjes në Parlamentin Europian të rezolutës për Shqipërinë. Do të ishte mirë që Parlamenti shqiptar në mënyrë unanime të përcaktonte, jo vetëm mbështetjen, jo vetëm t’u kërkonte vendeve anëtare që të konfirmojnë statusin në dhjetor, por njëkohësisht edhe të jetë më agresiv për të kërkuar atë që në rezolutë është. Qeveria duhet të përgatisë planin e veprimit që për 5 detyrimet e tjera, por dhe një plan veprimi agresiv deri në muajin dhjetor për marrjen e statusit. Pra, mendoj se duhet të biem dakord për të gjetur një datë sa më të afërt për diskutime. 
Fatmir Xhafaj – Zoti Kryetar, duke e konsideruar të rëndësishme ngjarjen kisha një ndërhyrje, mendoj se për dëgjesat që ne kemi parashikuar në komisionet tona, nga institucionet përgjegjëse për reflektimet e mundshme lidhur me raport - progresin dhe rekomandimet përkatëse, të kishte një kalendar të unifikuar. Që do të thotë se të gjitha komisionet, sipas fushave përkatëse, të thërrasin në seanca dëgjimore të veçanta, në një afat të caktuar, institucionet që përfshihen në raport - progres në mënyrë që kur të shkojmë në seancën e kërkuar të gjitha komisionet të kenë arritur në disa përkufizime që do ta pasuronin më shumë çdo lloj debati në këtë fushë. 
Ilir Meta – Atëherë, çfarë ideje tjetër ka përveç propozimit të zonjës Bregu, e cila nënvizon që ta zhvillojmë debatin sa më parë dhe të zotit Xhafaj, i cili kërkon që të kemi në konsideratë edhe faktin që është e mira që të gjithë komisionet të bëjnë seancat e tyre dëgjimore lidhur me progres - raportin përpara se të bëhet ky mocion. Zoti Vasili keni fjalën.
Petrit Vasili – Unë mendoj që çdo lloj afrimi i kohës së miratimit eventual që është i bashkëlidhur dhe me një rezolutë do ta kërkonte edhe një sforcim, sepse sa më parë ta kishim gati aq më mirë do të ishte, pasi kjo shprehje vullneti na ndihmon. Kuvendi i Shqipërisë është shumë eksplicit nëpërmjet rezolutës për këtë gjë dhe qeverisja ndihmon në të gjitha proceset e komunikimit me Parlamentin Europian nëpër komisione për këtë çështje. 

Ilir Meta – Po këtu kemi një problem, duke qënë se i kemi të gjithë kryetarët e komisioneve. A i konsumojnë dot kryetarët e komisioneve brenda 10 ditëve këto takime me ministrat?
Genc Pollo – Kjo që tha zoti Vasili është e arsyeshme, sepse një rezolutë e pjekur në seancë plenare të Kuvendit do të kalonte nga mbledhje të pjekura të komisioneve. Por, ka komisione më të ngarkuara dhe të tjera më pak të  ngarkuara. Besoj se për nga rëndësia e çështjes, siç u tha, është e mundshme, mendoj unë në përgjithësi për komisionet, që ta bëjnë relativisht shpejt gati rezolutën në mënyrë që të arrijmë në një afat më të hershëm në seancën plenare të Kuvendit. 
Ilir Meta – Dhe pyetja tjetër është, a do ta zhvillojmë debatin ditën e enjte, duke qenë se nuk ka ndonjë ngarkesë të jashtëzakonshme Kuvendi këto tri javë apo do bëjmë një seancë të veçantë në një ditë tjetër?
Arta Dade – Ne jemi në procesin e diskutimit lidhur me progres-raportin. Komisioni i Jashtëm e ka ftuar ministrin ditën e premte, pra jo në një ditë të zakontë pune, lidhur edhe me agjendën që ka vet ministri. Unë besoj që brenda nëntorit data 27 do të ishte një kohë adekuate. Ndërkohë deri atëherë ne i kemi përfunduar të gjitha dëgjesat nëpër komisione, por kjo nuk do të thotë që Qeveria të mos e hartojë nga ana e vet një plan veprimi sipas asaj që tha zonja Bregu. Pra, të punohet paralelisht dhe pastaj të vijmë në një seancë më të pjekur dhe të sjellim atje edhe frymën e diskutimeve nëpër komisione.  Unë them që data 27 do të ishte në rregull. 

Gramoz Ruçi – Zoti Kryetar, sigurisht që është një e drejtë e Rregullores që opozita kërkon mocion për debat dhe unë e shikoj konform në përputhje me të gjitha kërkesat që ka Rregullorja për këtë çështje. Por tej Rregullores dhe procedurave unë do të vlerësoja faktin që, edhe për mocionin edhe  për kohën që bëhet duke marrë parasysh frymën e përgjithshme, përjashtuar faktin që kemi mjaft probleme që na ndajnë, përpos gjithcckaje ka një problem që na bashkon siç është çështja e integrimit. Unë do të thosha që sot ndoshta mund të mos caktojmë dot një datë fikse, por sigurisht brenda Rregullores ka dy gjëra. E, para brenda Rregullores afati është patjetër brenda një muaji, ashtu sikurse ka një gjë tjetër përtej Rregullores që duhet të afrojmë datën. Pra, që do të thotë se mocioni, duhet bërë para nëntorit se atëherë e ka edhe efektin ky si debat. Prandaj, le ta lemë këtu që brenda nëntorit ta zhvillojmë çështjen, të bisedojmë edhe me Ministren e Integrimit, me Kryeministrin dhe të japim një datë konkrete pastaj. 

Ilir Meta – Atëherë, këtë çështje besoj do të ma besoni  mua që bashkë me zotin Ruçi dhe me zotin Paloka të caktojmë një datë, duke pasur në konsideratë edhe shqetësimin që ngriti zoti Xhafaj që u mbështet nga të tjerët. Do të bëhet sa më shpejt që të jetë e mundur, të dalë diçka e pjekur dhe të përfshihen të gjithë komisionet. Çështja tjetër, zoti Xhafaj ka propozuar ngritjen e dy nënkomisoneve për Qeverisjen Vendore dhe për të Drejtat e Njeriut, të cilat janë në përbërje të Komisionit të Ligjeve. Jemi dakord. Dakord nuk kemi ndonjë pyetje. Falemnderit! Po zoti Xhafaj keni fjalën.

Fatmir Xhafa – Në vëmendje të dy kryetarëve të grupeve parlamentare të mazhorancës dhe opozitës them se duhen emrat që të kalojnë nesër në seancë. 

Edi Paloka – Emrat duhet të jenë përfaqësues brenda komisionit?

Fatmir Xhafa – Po patjetër brenda komisionit. Ky ka qenë precedent dhe nuk është ndonjë gjë e re, por thjesht një formalizëm. 
Edi Paloka – Zoti Kryetar ne kemi paraqitur një kërkesë për interpelancë me Kryeministrin dhe doja të dija kur mendohet se do të zhvillohet?

Ilir Meta – Kemi Informacion, sepse e kemi përcjellë kërkesën e zotit Paloka ka ndonjë përgjigje? Po zoti Celibashi keni fjalën.

Ilirian Celibashi – Ne e kemi marrë kërkesën edhe përse, për hir të së vërtetës, kemi disa konsiderata në lidhje me procedurën e paraqitjes. Por dhe me Kryeministrin e kemi pranuar si kërkesë për interpelancë, pavarësisht rezervave në lidhje me formën dhe përmbajtjen. 

Ilir Meta – Na jepni një datë sa më të afërt.

Ilirian Celibashi – Më duket se e kemi nisur zyrtarisht përgjigjen në mos gaboj. 

Ilir Meta – Të verifikohet dhe të informohet kryetari i Grupit Parlamentar të Partisë Demokratike. 

Ilirian Celibashi – Më duket se afati është brenda datës 14 nëntor në mos gaboj. 

Edmond Spaho – Kam një çështje për të ngritur. Për projektbuxhetin e vitit 2014, sipas përcaktimeve të dhëna në ligjin për menaxhimin e sistemit buxhetor në Republikën e Shqipërisë jemi jashtë afatit, pasi data e fundit ishte 31 tetori, dhe doja të dija se kur parashikon që ta sjellë Qeveria? 
Ilirian Celibashi – Po, kjo është e vërtetë që jemi jashtë afatit të përcaktuar nga ligji për ta paraqitu,r por për një periudhë 10 ditore ose dy javore ne do ta sjellim në Kuvend. 
Ilir Meta – Ju lutem edhe projektbuxheti të vijë sa më shpejt. Po zoti Pollo keni fjalën.

Genc Pollo – Lidhur me projektligjet e dërguara nga Qeveria deri në fund të gushtit, të cilat u tërhoqën për t’u shqyrtuar nga Qeveria e re në shtator bëhet fjalë për më pak se 10 projektligje ku një pjesë janë transfuzimi i aquisë evropiane dhe pjesa tjetër janë çështje që nuk besoj se partitë e ndryshme në Kuvend kanë pikëpamje divergjente. Unë e ngrita këtë shqetësim para një muaji në Konferencën e Kryetarëve dhe përfaqësuesi i Qeverisë, zoti Celibashi tha që për 10 ditë, maksimumi dy javë, do të na kthente përgjigje pasi t’i kishin shqyrtuar nëse janë në përputhje me përparësitë e Qeverisë. Ka kaluar një muaj dhe nuk kemi marrë përgjigje. Për sa jam informuar edhe nga sekretaria projektligjet nuk janë dërguar dhe nuk kemi marrë asnjë shpjegim. Kështu që do të doja një sqarim nga zoti Ministër për këtë pjesë. 
Ilirian Celibashi – Një pjesë e tyre kanë ardhur dhe pjesa tjetër vazhdon në proces rikonsiderimi nga ministritë e linjës. Për shkak të ngarkesës dhe impenjimeve të ministrive dhe për shkak të ristrukturimit e të ndarjeve ka pasur një vështirësi objektive për t’i adresuar në kohë këto çështje. Por nuk kemi ndonjë rezervë themelore objektive, thjeshtë është çështje kohe, pra  një pamundësi kohe për t’i rikonsideruar. 

Genc Pollo – Mua më rezulton që asnjë nuk ka kaluar, pasi dhe sekretaria më thotë që nuk ka ardhur asnjë projektligj. 
Ilirian Celibashi – Po ne disa i kemi kaluar, dhe i kemi miratuar në Kuvend.

Shefqet Zani – Një nga ato projektligje është dhe marrëveshja midis Britanisë dhe Shqipërisë. Siguria në anije dhe porte si dhe projektligji i tuneleve rrugore.

Ilir Meta – Njëkohësisht nesër do të futet edhe projektvendimi për mënyrën e trajtimit të deputetëve nga Kuvendi doja t’ua bëja të ditur këtë çështje dhe fjalën e ka zonja Shtylla për një sqarim. 
Albana Shtylla – Atëherë, në fund të legjislaturës së kaluar janë miratuar disa ndryshime në ligjin “Për statusin e deputetit” dhe njëri prej tyre afekton çështjen e trajtimit të deputetëve në rastin e mospjesëmarrjes në mbledhje dhe në komisione. Kuptohet që në vijim të këtij parashikimi, duhet të përgatisnim një vendim, sepse procedura edhe sanksioni rregullohet pikërisht me vendim të Kuvendit dhe përcaktohet ekzaktësisht se si do të jenë. Në ndihmë të deputetëve shërbimet e Kuvendit kanë përgatitur një  draft të këtij vendimi, por vendimi duhet të jetë iniciativë e deputetëve. Pra dikush duhet të jetë nismëtar. Ne ia kemi përcjellë vendimin Sekretariatit të Trajtimit të Deputetëve, duke qenë se është dhe sekretariati i ngarkuar pranë Byrosë për këto çështje. Në fakt nuk është për nesër, por ideja është që dikush nga grupet parlamentare një deputet pasi ta ketë shqyrtuar, nëse ka probleme lidhur me atë çfarë kemi përgatitur ne si shërbim, ta shikojë dhe më tej pastaj ta fus për procedurë si vendim Kuvendi. Ideja është që ta fusim në kalendarin tri javor dhe në fakt është mirë për ju që të trajtohet të paktën të enjten që vjen, sepse procedurat e rimbursimit të dietave janë deri në datën 20. 

Genc Pollo – Mund të na e shpërndani të gjithë, por dhe të na shpjegoni përmbajtjen e relacionit.

Albana Shtylla – Ne e kemi bërë për juve, po dhe mund të mos e kishim bërë ne. Kjo është ideja mund ta kishit bërë dhe vet, por shërbimet kanë dashur t’u ndihmojnë në këtë formë. Ka një përmirësim nga trajtimi i deritanishëm për sanksionin e vendosur lidhur me mospjesëmarrjen në komisione. 

Fatmir Xhafa – Nuk mendoj se duhet të hyjmë të diskutojmë këtu substancën. Nga pikëpamja procedurale, unë mendoj që duhet të merret sekretariati. Pasi ka një sekretariat që ta shqyrtojë dhe ta sjellë. Ai është organizmi i Kuvendit që ka të drejtën ta kryej këtë punë.

Ilir Meta – Dakord kush është sekretar?

Albana Shtylla – Sekretar i Sekretariatit të Trajtimit të Deputetëve është Taulant Balla.
Ilir Meta – Është e domosdoshme që të kaloj nesër kjo?

Albana Shtylla – Jo nesër, por maksimumi deri në datën 20 për të mirën e deputetëve. Ta përfshijmë në kalendar. 

Ilir Meta – Do ta parashikojmë në rendin e ditës dhe pastaj kemi kohë. Atëherë, të komunikojmë me zotin Balla që të mblidhen si sekretariat bashkë me përfaqësuesit e opozitës dhe të nënshkruajnë.Dakord. Falemnderit atëherë! Mbledhja mbyllet me konsensus! Nesër në orën 10:00 takohemi në seancë.  

PAGE  
28

